กรุงไทยรุกปล่อยกู้เอสเอ็มอี
กรุงไทยปล่อยซอฟต์โลนเอสเอ็มอี สิ้นปี 3 หมื่นล้าน ลุยกองทุนหนุนสตาร์ทอัพ
10 พ.ย. 2558

กรุงไทยปล่อยซอฟต์โลนเอสเอ็มอี สิ้นปี 3 หมื่นล้าน ลุยกองทุนหนุนสตาร์ทอัพ
นายอุดมศักดิ์ โรจน์วิบูลย์ชัย รองกรรมการผู้จัดการใหญ่ สายงานธุรกิจขนาดกลาง ธนาคารกรุงไทย เปิดเผยว่า ขณะนี้รัฐบาลปรับเปลี่ยนนโยบายและระเบียบต่างๆ มุ่งเน้นเอสเอ็มอีมากขึ้น เช่น โครงการสินเชื่ออัตราดอกเบี้ยต่ำ (ซอฟต์โลน) ดอกเบี้ย 4% วงเงินรวม 1 แสนล้านบาทผ่านสถาบันการเงิน ซึ่งธนาคารกรุงไทยตั้งเป้าปล่อยซอฟต์โลน 4% จากวงเงินนี้ได้ 3 หมื่นล้านบาทในสิ้นปีนี้ โดยจะพยายามสนับสนุนเอสเอ็มอีขนาดกลางและใหญ่มาเข้าร่วมโครงการเพื่อลดต้นทุนธุรกิจที่จากเดิมอาจเคยเสียดอกเบี้ย 7-8%
นอกจากนี้ ธนาคารจะร่วมกับพันธมิตรตั้งกองทุนสนับสนุนเอสเอ็มอีกลุ่มสตาร์ทอัพ ซึ่งเป็นบริษัทเกิดใหม่ โดยนำเงินไปร่วมลงทุนในกิจการเอสเอ็มอีที่มีศักยภาพแต่ขาดเงินทุน ตามนโยบายรัฐบาลวงเงิน 2,000 ล้านบาท คาดว่าจะเห็นภาพชัดเจนในเดือนนี้ว่าใครจะมาเป็นพันธมิตร ส่วนกองทุนจะเกิดขึ้นจริง ธ.ค.นี้หรือต้นปีหน้า
สำหรับกลุ่มที่กองทุนสนับสนุนสตาร์ทอัพสนใจ คือ ลูกค้าปัจจุบันของธนาคารที่มีศักยภาพแล้วจำเป็นต้องเพิ่มทุนรับโครงการใหญ่ เพราะโครงสร้างการเงินเดิมไม่สามารถดำเนินการได้ ลูกค้าที่เชี่ยวชาญพิเศษในอุตสาหกรรมที่รัฐสนับสนุน เช่น เทคโนโลยีการแพทย์ เทคโนโลยีการเกษตร เทคโนโลยีอาหาร ต้องการนำสิทธิบัตรที่มีไปใช้วงกว้างขึ้น กองทุนจะเข้าไปช่วยพัฒนาธุรกิจ และลูกค้าที่เป็นสตาร์ทอัพหน้าใหม่ ไม่จำเป็นต้องเป็นธุรกิจเกี่ยวกับเทคโนโลยี อาจมีแนวคิดดีแต่ยังไม่ได้นำผลิตภัณฑ์มาพัฒนาหรือกำลังดำเนินการอยู่
ทั้งนี้ ธนาคารตั้งเป้าสินเชื่อเอสเอ็มอีขนาดกลางและขนาดใหญ่สิ้นปีนี้โต 20% หรือเพิ่ม 3 หมื่นล้านบาท เป็น 4.5 แสนล้านบาท ปีหน้าโต 9% หรือ 3.5-4 หมื่นล้านบาท ซึ่งจะทำให้พอร์ตสินเชื่อเอสเอ็มอีขนาดกลางและขนาดใหญ่ใกล้ 5 แสนล้านบาท
นายธัญญพงศ์ ธรรมาวรานุคุปต์ รองกรรมการผู้จัดการใหญ่ ธุรกิจรายย่อยและเครือข่าย ธนาคารกรุงไทย กล่าวว่า ปีหน้าจะให้ความสำคัญบริการบริหารความมั่งคั่ง (เวลท์ แมนเนจเมนต์) แม้จะเริ่มช้าไปบ้างก็ตาม โดยจะอยู่ภายใต้แนวคิด เวลท์ ฮับ ศูนย์กลางบริหารความมั่งคั่ง ซึ่งจะมีการพัฒนาพนักงานสาขาต่างๆ ให้คำแนะนำลูกค้าได้ดีขึ้น เสนอการลงทุนตอบโจทย์ และจะเพิ่มคุณค่าทางการตลาด เช่น มีเลานจ์บริการลูกค้าธนบดี เพิ่มบริการธนาคารบนดิจิทัล เป็นต้น
นายทรงพล ชีวะปัญญาโรจน์ รองกรรมการผู้จัดการใหญ่ สายงานบริหารจัดการทางการเงินเพื่อธุรกิจ ธนาคารกรุงไทย กล่าวว่า ตั้งเป้ารายได้ผลิตภัณฑ์การเงินโตเฉลี่ยปีละ 15-20% มีส่วนแบ่งตลาดผลิตภัณฑ์การเงินทุกประเภท 20% ภายในปี 2561 โดยกลยุทธ์สำคัญ คือ เปลี่ยนวิธีนำเสนอผลิตภัณฑ์ให้ครบมิติขึ้น